[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 1.4.2008

COM(2008) 163 окончателен

2005/0183 (COD)

СТАНОВИЩЕ НА КОМИСИЯТА в съответствие с член 251, параграф 2, трета алинея, буква в) от Договора за ЕО относно внесените изменения от страна на Европейския парламент на общата позиция на Съвета относно предложението за

ДИРЕКТИВА НА ЕВРОПЕЙСКИЯ ПАРЛАМЕНТ И СЪВЕТА за качеството на атмосферния въздух и по-чист въздух за Европа

ЗА ИЗМЕНЕНИЕ ПРЕДЛОЖЕНИЕТО НА КОМИСИЯТА съгласно член 250, параграф 2 от Договора за ЕО

2005/0183 (COD)

СТАНОВИЩЕ НА КОМИСИЯТА в съответствие с член 251, параграф 2, трета алинея, буква в) от Договора за ЕО относно внесените изменения от страна на Европейския парламент на общата позиция на Съвета относно предложението за

ДИРЕКТИВА НА ЕВРОПЕЙСКИЯ ПАРЛАМЕНТ И СЪВЕТА за качеството на атмосферния въздух и по-чист въздух за Европа

1. Контекст

Процедура

- На 21 януари 2005 г. Комисията представи предложение за директива на Европейския парламент и на Съвета за качеството на атмосферния въздух и по-чист въздух за Европа[1], която да бъде приета по процедурата за съвместно вземане на решения съгласно член 251 от Договора за ЕО.

- Европейският икономически и социален комитет даде становището си на 17 май 2006 г.

- Европейският парламент прие становището си на първо четене на 26 септември 2006 г.

- Съветът прие своята обща позиция на 25 юни 2007 г.

- Европейският парламент прие становището си на второ четене на 11 декември 2007 г.

2. Цел на предложението на Комисията

Замърсяването на атмосферния въздух оказва твърде силно и неблагоприятно за здравето въздействие. Според най-новите научни и медицински доказателства, представени в Съобщението на Комисията във връзка с Тематичната стратегия относно замърсяването на атмосферния въздух[2], само излагането на фините прахови частици PM2,5, съдържащи се в атмосферния въздух, води до съкращаване на очакваната продължителност на живота на средностатистическия гражданин на ЕС с над 8 месеца. Ето защо Комисията въвежда в своето предложение конкретни норми, свързани с околната среда, които се отнасят до съдържащите се в атмосферния въздух фини прахови частици PM2,5. Очаква се тяхното въвеждане значително да допринесе за постигане на целта на Тематичната стратегия относно замърсяването на атмосферния въздух, а именно в периода от 2000 до 2020 година да се намали с 47 % броят на годините живот, изгубени в Европа вследствие експозицията на прахови частици.

Като следствие от инициативата на Комисията за „по-добра нормативна уредба“, предложената от Комисията директива за качеството на атмосферния въздух и по-чист въздух за Европа обединява в една единствена директива разпоредбите на рамковата и на трите дъщерни директиви за качеството на атмосферния въздух, както и решението на Съвета относно информационния обмен с цел опростяване, рационализиране и намаляване обема на съществуващото законодателство. Наред с това, в предложението са преразгледани съществуващите разпоредби, така че да бъде интегриран опитът на държавите-членки. За тази цел с предложението:

1. се въвеждат специфични изисквания към мониторинга и нови цели, свързани с околната среда, които се отнасят до фините прахови частици PM2,5;

2. се предвижда известна гъвкавост при изпълнението чрез разрешаване, при определени условия, които подлежат на одобрение от страна на Комисията, удължаване на сроковете за достигане на определени пределни стойности, като например при праховите частици PM10 и азотния двуокис;

3. се дава възможност на държавите-членки да съсредоточат усилията си, като позволят да бъдат приспадани вноските от природни източници при оценката на съответствието с пределните стойности.

3. Коментар на Комисията

3.1. Общ коментар

На пленарната си сесия на 11 декември 2007 г. Европейският парламент прие компромисно предложение, съдържащо 26 изменения, което бе съгласувано със Съвета с оглед да бъде постигнато споразумение на второ четене.

Комисията приемa всички изменения. Постигането на окончателен вариант на компромисното предложение е улеснено от приетата от Комисията декларация относно мерките, които Общността следва да предприеме за намаляване на емисиите при източника (вж. приложение).

3.2. Измененото предложение

В съответствие с член 250, параграф 2 от Договора за ЕО, Комисията изменя предложението си по описания по-горе начин.

ПРИЛОЖЕНИЕ

Декларация на Комисията придружаваща приемането на нова директива за качеството на атмосферния въздух и по-чист въздух за Европа

Комисията взема предвид текста, приет от Съвета и Европейския парламент, за директива за качеството на атмосферния въздух и по-чист въздух за Европа. По-специално, Комисията отбелязва значението, което Европейският парламент и държавите-членки придават на мерките на Общността за намаляване на емисиите на атмосферни замърсители при източника, изразено в член 22, параграф 4 и съображение 16 от директивата.

Комисията признава нуждата от намаляване на емисиите от вредни замърсители на въздуха с оглед постигане на значителен напредък по целите, определени в Шестата програма за действие в областта на околната среда. Съобщението на Комисията за Тематичната стратегия относно замърсяването на въздуха определя значителен брой възможни мерки на Общността. Cлед приемане на стратегията e постигнат е значителен напредък по тези и други мерки,:

- Съветът и Парламентът вече приеха ново законодателство, което ограничава емисиите на отработени газове от лекотоварни превозни средства ;

- Комисията прие предложение за ново законодателство за подобряване ефективността на законодателството на Общността относно емисии от промишлеността, включително инсталации за интензивнo селско стопанство и мерки, ориентирани към по-малки промишлени горивни източници .

- Комисията прие предложение за ново законодателство за ограничаване на емисиите на отработени газове от мотори на тежкотоварни превозни средства ;

- През 2008 г. Комисията предвижда нови законодателни предложения, насочени към:

- допълнително намаляване на разрешените национални емисии на ключови замърсители в държавите-членки;

- намаляване на емисиите, свързани с презареждане на автомобилите с гориво на бензиностанции;

- съдържанието на сяра в горивата, включително корабните горива;

- В ход е подготвителна работа за изследване на възможностите за:

- подобряване на екодизайна и намаляване емисиите на домашни бойлери и водонагреватели;

- намаляване съдържанието на разтворители в боите, лаковете и продуктите за пребоядисване на превозни средства;

- намаляване на емисиите на отработени газове на мобилните устройства, които не са предназначени за движение по път, и увеличаване по такъв начин на ползата от предложените от Комисията горива с ниско съдържание на сяра за тези устройства;

- намаляване на емисиите на отработени газове на извънпътните машини и увеличаване по такъв начин на ползата от предложените от Комисията горива с ниско съдържание на сяра за тези машини; Комисията продължава да настоява пред Международната морска организация за съществено намаляване на емисиите от кораби и възнамерява да представи предложения за мерки на Общността, ако Международната морска организация не представи, както е предвидено през 2008 г., достатъчно амбициозни предложения.

Комисията обаче остава в служба на целите на инициативата за по-добро законодателно регулиране и на нуждата от добра обосновка на предложенията чрез задълбочена оценка на въздействието и ползите. В тази връзка и в съответствие с Договора за създаване на Европейската общност, Комисията ще продължи да прави оценка на нуждата от нови законодателни предложения и си запазва правото да решава дали и кога е подходящо да бъдат представяни такива предложения.

[1] COM(2005) 447 окончателен.

[2] COM(2005) 446